VDS sklep Pdp 1082/2000
Sodna praksa Višjega delovnega in socialnega sodišča, 2000-09-14

Oddelek za individualne in kolektivne delovne spore

prerekanje terjatve - stečaj - procesna predpostavka

Petnajst dnevni rok za uveljavljanje v stečajnem postopku prerekane terjatve s tožbo pred sodiščem (1. odstavek 144. člena ZPPSL) je procesna predpostavka za dopustnost tožbe.

Pritožbi se ugodi, izpodbijana sodba se razveljavi in se v tem obsegu zadeva vrne sodišču prve stopnje v novo sojenje.

Z izpodbijano sodbo in sklepom je sodišče prve stopnje glede zahtevanih 600.000,00 SIT zavrglo tožbo, ker v tem delu tožnica svoje terjatve predhodno ni priglasila v stečajnem postopku nad toženo stranko, glede preostalih 600.000,00 SIT pa tožničin odškodninskih zahtevek kot neutemeljen zavrnilo, ker je ugotovilo, da tožnici predhodno pri toženi stranki delovno razmerje ni nezakonito prenehalo.

Zoper zavrnilno sodbo se pritožuje tožnica iz razlogov zmotne ugotovitve dejanskega stanja in zmotne uporabe materialnega prava ter predlaga njeno razveljavitev in vrnitev zadeve sodišču prve stopnje v novo sojenje, podredno pa predlaga njeno spremembo v smeri ugoditve temu delu zahtevka. Pri tem povdarja, da je bilo v zadevi opr. št. Pd 536/98 pred prvostopnim sodiščem vendarle pravnomočno ugotovljeno, da ji je pri toženi stranki delovno razmerje v posledici sklepov o trajnem višku z dne 25.5.1993 in 1.7.1993 nezakonito prenehalo, saj so ji bile s strani sodišča priznane pravice iz delovnega razmerja vse do 2.10.1995, ko je bil nad toženo stranko začet stečajni postopek.

Pritožba utemeljeno opozarja na vsebino pravnomočne sodbe sodišča prve stopnje v zadevi opr. št. Pd 536/98, s katero so bile tožnici priznane pravice iz delovnega razmerja vse do začetka stečaja nad toženo stranko. To dejstvo nasprotuje zaključku sodišča prve stopnje, da naj bi tožnici zakonito prenehalo delovno razmerje že na podlagi predhodnih sklepov o opredelitvi za trajno presežno delavko.

Glede na povedano je bilo potrebno v skladu z določili 1. odst.

354. člena ZPP/99 izpodbijano sodbo razveljaviti in vrniti zadevo sodišču prve stopnje v novo sojenje.

V ponovljenem postopku naj sodišče preveri, ali so v mesecu oktobru 1999 sploh obstojale procesne predpostavke za vložitev tožbe tudi glede tožničinega odškodninskega zahtevka za priznanje terjatve iz tega naslova do višine 600.000,00 SIT, glede na zakoniti 15-dnevni rok iz 144. člena Zakona o prisilni poravnavi, stečaju in likvidaciji (ZPPSL - Ur. l. RS, št. 67/93, 39/97 in 52/99). Na iztek tega roka tudi (morebitni napačni) sklep sodišča prve stopnje v zadevi opr. št. Pd 536/98, o zavrženju tožničinega odškodninskega zahtevka (ne glede na določbe 112. člena ZPPSL), ki je postal pravnomočen, ne more vplivati.

Kolikor bo sodišče v ponovljenem postopku ponovno prišlo do zaključka, da so glede vtoževanih 600.000,00 SIT procesne predpostavke podane, bo moralo ponovno analizirati pravnomočno sodno odločbo v zadevi opr. št. Pd 536/98 glede vprašanja, ali je tožnici delovno razmerje pri toženi stranki dejansko zakonito prenehalo v posledici prvotno izpodbijanih sklepov o trajnem presežku in ponovno zavzeti stališče do tožničinega odškodninskega zahtevka.

ZPP (1977) člen 354,  354/1,  354,  354/1.  ZPPSL člen 112,  144,  144/1,  112,  144,  144/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.